### NN 29/2026 (23.3.2026.), Pravilnik o radu odjela za podršku žrtvama i svjedocima

MINISTARSTVO PRAVOSUĐA, UPRAVE I DIGITALNE TRANSFORMACIJE

354

Na temelju članka 29. stavka 2. Zakona o sudovima (»Narodne novine«, broj 28/13, 33/15, 82/15, 82/16, 67/18, 126/19, 130/20, 21/22, 60/22, 16/23, 155/23, 36/24 i 136/25), ministar pravosuđa, uprave i digitalne transformacije donosi

PRAVILNIK

O RADU ODJELA ZA PODRŠKU ŽRTVAMA I SVJEDOCIMA

I. OPĆE ODREDBE

Članak 1.

(1) Ovim Pravilnikom uređuje se način rada odjela za podršku žrtvama i svjedocima (u daljnjem tekstu: Odjel) osnovanih na županijskim i općinskim sudovima i postupak osiguranja podrške žrtvama i svjedocima.

(2) Ovim Pravilnikom uređuje se i način odabira, edukacije i organizacije rada volontera koji volontiraju u Odjelu, te njihove zadaće i ovlasti.

Članak 2.

Riječi i pojmovni sklopovi koji imaju rodno značenje, bez obzira na to jesu li u ovom Pravilniku korišteni u muškom ili ženskom rodu, odnose se jednako na muški i ženski rod.

Članak 3.

Pojedini izrazi u ovom Pravilniku imaju sljedeće značenje:

1. Emocionalna podrška predstavlja takav oblik komunikacije kojom se nastoje ublažiti emocije koje negativno utječu na tjelesne funkcije i kognitivne sposobnosti te koje otežavaju svjedočenje, nastoji osigurati bolje razumijevanje situacije i tijek sudskog postupka, te nastoji olakšati postupak svjedočenja i osigurati kontinuitet rasprave. Emocionalna podrška je oblik komunikacije zahvaljujući kojem osoba stječe osjećaj prihvaćanja, sigurnosti i mogućnost slobodnog iznošenja svojih briga, strahova, nelagode i drugih neugodnih emocija koje osjeća vezano za proces svjedočenja i koje su povezane s boravkom na sudu, a kao posljedicom preživljene traume uzrokovane počinjenim kaznenim djelom ili prekršajem.

2. Pružanje općih procesnih informacija žrtvama, svjedocima i članovima njihovih obitelji u kaznenom i prekršajnom postupku odnosi se na pružanje informacija o pravima žrtava i svjedoka utvrđenih posebnim propisima. Pružanje procesnih i praktičnih informacija žrtvama, svjedocima i članovima njihovih obitelji odnosi se na informacije o tijeku kaznenog i prekršajnog postupka, te ulozi sudionika u postupku.

3. Praktične informacije uključuju i pružanje informacija o tijelima državne uprave, tijelima lokalne i područne (regionalne) samouprave, javnim ustanovama i organizacijama civilnog društva, koje pružaju različite oblike pomoći u skladu s potrebama žrtava i svjedoka. Praktična pomoć uključuje pratnju svjedoka i žrtava kroz prostorije suda.

4. Tehničke informacije uključuju informacije vezane uz dolazak na sud, pravila ponašanja na sudu i druga tehnička pitanja koja su važna za boravak u zgradi suda.

Članak 4.

Poslovi podrške žrtvama i svjedocima mogu se obavljati u okviru zajedničke službe za potrebe više pravosudnih tijela sukladno odluci ministarstva nadležnog za poslove pravosuđa kao i izvan prostorija suda u suradnji s drugim državnim tijelima, što sporazumom uređuju čelnici tijela.

Članak 5.

Poslovi podrške žrtvama i svjedocima utemeljeni su na načelima poštivanja dostojanstva osobe uključene u sustav podrške.

Članak 6.

(1) Službenici u Odjelu pružaju podršku žrtvama i svjedocima kao i članovima njihovih obitelji prije i tijekom kaznenog postupka, te prije i tijekom prekršajnog postupka. Odjel se obavještava prema procjeni suca, a ovisno o naravi prekršajnog djela.

(2) Podrška može biti pružena i nakon pravomoćnog dovršetka postupka.

Članak 7.

U obavljanju poslova podrške, službenici Odjela surađuju s policijom, državnim odvjetništvom, ministarstvom nadležnim za poslove pravosuđa, tijelima državne uprave, tijelima lokalne i područne (regionalne) samouprave, javnim ustanovama i organizacijama civilnog društva te stručnjacima koji se bave promocijom prava i pružanjem pomoći žrtvama.

Članak 8.

(1) U radu Odjela mogu sudjelovati volonteri.

(2) Poslovi koje obavljaju volonteri određeni su ugovorom koji volonteri sklapaju sa sudom, a mogu obuhvaćati: pružanje emocionalne podrške svjedocima i žrtvama prije, tijekom i nakon svjedočenja, pružanje općih procesnih, tehničkih i praktičnih informacija, odgovaranje na telefonske upite, praćenje svjedoka i žrtava kroz prostorije suda, upućivanje svjedoka i žrtava na druge institucije i organizacije ovisno o njihovim potrebama, te pružanje drugih informacija i podrške svjedocima na info pultu.

(3) Poslovi službenika Odjela vezani uz odabir, edukaciju i organizaciju rada volontera detaljno su propisani u Prilogu 4.

II. OPĆI, STRUČNI I ADMINISTRATIVNI POSLOVI SLUŽBENIKA ODJELA ZA PODRŠKU ŽRTVAMA I SVJEDOCIMA

Članak 9.

Opći poslovi podrške žrtvama, svjedocima i članovima njihovih obitelji obuhvaćaju:

1. pružanje emocionalne podrške

2. pružanje općih informacija o pravima žrtava i svjedoka te općih procesnih informacija o kaznenom i prekršajnom postupku, u skladu s odredbama posebnih propisa

3. pružanje tehničkih i praktičnih informacija te pomoć u snalaženju u zgradi suda

4. upućivanje na specijalizirane institucije ovisno o potrebama žrtava, svjedoka i osoba u njihovoj pratnji (članova obitelji, skrbnika)

5. posredovanje u kontaktu sa službenicima suda

6. pomoć u organizaciji dolaska na sud žrtvama i svjedocima u predmetima ratnih zločina

7. dostavljanje potrebnih podataka za pojedinačnu procjenu žrtve i preporuka sucu te ostalim tijelima koje provode pojedinačnu procjenu potreba žrtve za zaštitom sukladno pravilniku kojim se uređuje način provedbe pojedinačne procjene potreba žrtve za zaštitom

8. prema pojedinačnim potrebama žrtve odnosno na zahtjev žrtve i suda, službenik Odjela može sudjelovati tijekom davanja iskaza žrtve ili svjedoka u sudnici ili u prostoriji za ispitivanje putem audio-video uređaja u svojstvu osobe od povjerenja ili osobe ovlaštene nalogom suda

Članak 10.

Stručni i administrativni poslovi službenika Odjela za podršku su:

1. zaprimanje informacija o pozvanim žrtvama i svjedocima

2. pružanje podrške tijekom telefonskog/ e-mail kontakta sa žrtvom, dogovaranje pružanja neposredne podrške na temelju prethodno ostvarenog telefonskog/ e-mail kontakta sa žrtvom ili svjedokom, kad je po nalogu suca, uputi državnog odvjetnika ili prema informacijama dostavljenim od strane drugih tijela ili organizacija civilnog društva potrebno osigurati podršku

3. upućivanje poziva svjedoku koji se kao žrtva nasilja nad ženama, nasilja u obitelji ili nasilja prema bliskim sobama nalazi u skloništu

4. organiziranje i pružanje emocionalne podrške te općih procesnih, tehničkih, i praktičnih informacija, kao i kontaktiranje telefonskim putem svih žrtava i svjedoka ratnih zločina te ostalih žrtava i svjedoka po nalogu suca i po uputi državnog odvjetnika

5. pružanje podrške žrtvi ili svjedoku s invaliditetom po njihovom zahtjevu te kontaktiranje organizacija civilnog društva koje pružaju podršku osobama s invaliditetom, ovisno o specifičnim, individualnim potrebama same žrtve i svjedoka s invaliditetom

6. organiziranje prijevoza žrtava i svjedoka u predmetima ratnih zločina, i ostalih žrtava u iznimnim situacijama, a po procjeni službenika za podršku

7. odgovaranje na upite u pisanom i usmenom obliku

8. vođenje evidencije pružene podrške i svih aktivnosti Odjela redovitim popunjavanjem baze podataka tako da se podaci za protekli mjesec unesu u bazu u roku od sljedećih pet radnih dana

9. izrada tromjesečnih izvješća o radu

10. standardiziranje postupanja službenika za podršku

11. izrada pisanih materijala za edukacije volontera, te uputa i obrazaca za rad

12. sudjelovanje u organiziranim oblicima stručnog usavršavanja (edukacije, supervizija, radionice, stručni i znanstveni skupovi, kongresi, konferencije, okrugli stolovi itd.)

13. suradnja s državnim odvjetništvima, policijom, tijelima državne uprave, tijelima lokalne i područne (regionalne) samouprave, javnim ustanovama i organizacijama civilnog društva

14. predstavljanje rada Odjela, provođenje promidžbe sustava podrške

15. promicanje prava žrtava i svjedoka, ukazivanjem na njihov položaj u sustavu te na mogućnosti i obaveze postupanja prema žrtvama

16. sudjelovanje u radnim skupinama za izradu propisa, akata i drugih dokumenata koji se odnose na prava žrtava i svjedoka

17. obavljanje drugih stručnih i administrativnih poslova vezanih za žrtve i svjedoke po nalogu predsjednika suda ili nalogu suca kojemu je predmet dodijeljen u rad.

III. POSTUPANJE ODJELA ZA PODRŠKU ŽRTVAMA I SVJEDOCIMA

Članak 11.

Sudski poziv sadrži obavijest o postojanju Odjela, s kratkim opisom poslova koje Odjel obavlja i podacima za kontakt, na temelju kojih se žrtve i svjedoci mogu telefonskim, pisanim ili putem elektroničke pošte obratiti službenicima Odjela.

Članak 12.

(1) Odjel utvrđuje potrebu za podrškom i osigurava podršku žrtvama i svjedocima na temelju naloga suca, upute državnog odvjetnika ili drugih podataka koje sud i državno odvjetništvo dostavljaju Odjelu usmeno ili u pisanom obliku, kao i na temelju podataka koji se nalaze u ročišniku suda ili u informacijskom sustavu suda. Podrška se osigurava i na temelju zahtjeva žrtava i svjedoka kao i članova njihovih obitelji kao i na temelju zamolbe organizacija kod kojih je žrtva u tretmanu.

(2) Podaci o žrtvama i svjedocima koji se dostavljaju Odjelu odnose se na: broj predmeta, ime i prezime okrivljenika, naziv kaznenog djela ili prekršaja, datum i vrijeme održavanja ispitivanja, dokaznog ročišta, optužnog vijeća, pripremnog ročišta odnosno rasprave, ime i prezime, te adresu žrtve/svjedoka, ime i prezime suca/predsjednika vijeća kojemu je predmet dodijeljen u rad.

Članak 13.

Na temelju pravovremeno dostavljenih i prikupljenih podataka o zakazanim raspravama, dokaznim ročištima, optužnim vijećima i pripremnim ročištima službenici Odjela planiraju pružanje podrške.

Članak 14.

(1) Pružanje emocionalne podrške i općih procesnih, tehničkih i praktičnih informacija žrtvama i svjedocima osigurava se u neposrednom kontaktu, putem telefona ili u pisanom obliku i putem elektroničke pošte.

(2) U svrhu osiguranja informacija iz stavka 1. ovog članka u sudu se može postaviti Info pult na kojem žrtve i svjedoci mogu dobiti pisane informativne materijale o njihovim pravima, sudskom postupku i sl. u vidu brošura, letaka i dr.

Članak 15.

Službenici Odjela informiraju suca i državnog odvjetnika o svojim zapažanjima vezano uz psihofizičko stanje žrtve i svjedoka koje može otežati svjedočenje.

Članak 16.

Prilikom pružanja emocionalne podrške i općih procesnih, tehničkih i praktičnih informacija, službenici Odjela i volonteri ne razgovaraju sa žrtvama i svjedocima o sadržaju njihova iskaza.

Članak 17.

Službenici Odjela sudjeluju u oblicima stručnog usavršavanja na koje ih uputi ili organizira ministarstvo nadležno za poslove pravosuđa, uz odobrenje čelnika tijela.

Članak 18.

Službenici Odjela izrađuju i potpisuju akte koji se odnose na izvještavanje o radu Odjela, preporuke za volontere, te odgovore na upite svjedoka i žrtava.

Članak 19.

(1) Odjel vodi evidenciju o zahtjevima za pružanje podrške, o svim oblicima pružene podrške te odrađenim volonterskim satima.

(2) Odjel tromjesečno dostavlja podatke o volonterima i odrađenim volonterskim satima ministarstvu nadležnom za poslove pravosuđa.

(3) Odjel izrađuje tromjesečne izvještaje o radu na propisanom obrascu (obrazac 1) koje dostavlja ministarstvu nadležnom za poslove pravosuđa.

Članak 20.

Odjel u radu koristi obrasce: tromjesečni izvještaj (obrazac 1), suglasnost volontera (obrazac 2), obrazac volonterske iskaznice (obrazac 3).

Članak 21.

(1) Odjel redovno dostavlja sudu podatke o volonterskim aktivnostima, kako bi Sud kao organizator volontiranja izvijestio nadležno tijelo o obavljenim volonterskim aktivnostima u skladu s propisima o volonterstvu.

(2) Sudovi kao organizatori volontiranja dužni su pridržavati se obveza i standarda koji za njih proizlaze iz propisa o volontiranju.

IV. ZAVRŠNE ODREDBE

Članak 22.

Danom stupanja na snagu ovog Pravilnika prestaje važiti Pravilnik o radu odjela za podršku žrtvama i svjedocima (»Narodne novine«, broj 133/15 i broj 127/19).

Članak 23.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-01/18
 Urbroj: 514-05-02-02/01-26-03
 Zagreb, 12. ožujka 2026.

Ministar
 Damir Habijan, v. r.

Obrazac 1.

TROMJESEČNI IZVJEŠTAJ

|  |  |  |
| --- | --- | --- |
| Institucija: | ODJEL ZA PODRŠKU ŽRTVAMA I SVJEDOCIMA  ŽUPANIJSKI/OPĆINSKI SUD U  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | |
| Izvještaj za razdoblje: | Od: | Do: |
| Izvještaj sastavio/la: |  | |

|  |
| --- |
| UKUPAN BROJ RASPRAVA/ ISTRAŽNIH ROČIŠTA/ ISPITIVANJA: |
| Županijski sud u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Općinski sud u\_\_\_\_\_\_\_\_\_\_\_\_\_\_\_\_\_\_\_\_\_\_ – kazneni predmeti /Općinski kazneni sud u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Općinski sud u \_\_\_\_\_\_\_\_\_\_\_\_\_\_\_\_\_\_\_\_\_ – prekršajni predmeti /Općinski prekršajni sud u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| ODO \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| ŽDO \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Policija |
| UKUPAN BROJ ŽRTAVA/SVJEDOKA (uključujući i info pult):  – Info pult  OD TOGA:  – žena:  – muškaraca:  UKUPAN BROJ ŽRTVA/SVJEDOKA S INVALIDITETOM: |
| SLUŽBENICI ODJELA KAO PRATNJA ŽRTVI U SVOJSTVU OSOBE OD POVJERENJA ILI OSOBE OVLAŠTENE NALOGOM SUDA:  – u sudnici  – tijekom davanja iskaza putem video veze |
| PRATNJA UKUPNO (za sva tijela): |
| Županijski sud u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Pratnja |
| Općinski sud u \_\_\_\_\_\_\_\_\_\_\_\_\_\_\_\_\_\_\_\_\_ – kazneni predmeti /Općinski kazneni sud u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Pratnja |
| Općinski sud u \_\_\_\_\_\_\_\_\_\_\_\_\_\_\_\_\_\_\_\_\_\_ – prekršajni predmeti /Općinski prekršajni sud u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Pratnja |
| ODO \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Pratnja |
| ŽDO \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Pratnja |
| Policija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Pratnja |
| UKUPAN BROJ S/Ž RATNIH ZLOČINA: |
| UKUPAN BROJ S/Ž RATNIH ZLOČINA ISPITANIH PUTEM VIDEO KONFERENCIJSKE VEZE: |
| UKUPAN BROJ TELEFONSKIH POZIVA Ž/S: |
| UKUPAN BROJ UPITA UPUĆEN ELEKTRONSKOM POŠTOM: |
| UKUPAN BROJ UPUĆENIH ZAHTJEVA ZA DOSTAVOM POTREBNIH PODATAKA VEZANO ZA POJEDINAČNU PROCJENU (UKUPAN BROJ ŽRTAVA U ZAHTJEVIMA) |
| Ukupan broj zahtjeva po kojima je postupljeno |
| Broj žrtava s kojima je obavljen razgovor |
| Broj žrtava s kojima nije bilo moguće obaviti razgovor |
| Tijela koja su uputila zahtjev:  1. policija  2. državno odvjetništvo (općinsko, županijsko – navesti koje)  3. sud (općinski, županijski – navesti koji) |
| UKUPAN BROJ VOLONTERA KOJI SU PRUŽILI PODRŠKU: |
| UKUPAN BROJ VOLONTERSKIH SATI: |
| UKUPAN BROJ SATI PRIPREME ZA VOLONTIRANJE: |

SAŽETAK AKTIVNOSTI ODJELA

Izvanredni poslovi izvan redovne nadležnosti odjela – ukupan broj djece svjedoka (za sva tijela) kojima je pružena podrška.

Provedene aktivnosti, kontakti s medijima, drugim ustanovama i nevladinim organizacijama, problemi itd.

ŽUPANIJSKI/OPĆINSKI SUD U \_\_\_\_\_\_\_\_\_\_\_\_\_\_\_\_\_\_\_\_\_\_\_

ODJEL ZA PODRŠKU ŽRTVAMA I SVJEDOCIMA

TEL: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e-mail: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Obrazac 2.

SUGLASNOST

kojom ja, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime, OIB, adresa)

pristajem da Županijski/Općinski sud u \_\_\_\_\_\_\_\_\_\_\_\_\_\_\_ kao organizator volontiranja, za mene može pribaviti posebno uvjerenje o mojim podacima iz kaznene evidencije sukladno posebnom propisu, te druge dokaze da ne postoje okolnosti iz članka 10. stavka 2. Zakona o volonterstvu (NN 58/07, NN 22/13, NN 84/21).

Mjesto i datum:

\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime volontera:

\_\_\_\_\_\_\_\_\_\_\_\_\_\_\_\_\_\_\_\_\_\_

Vlastoručni potpis volontera:

\_\_\_\_\_\_\_\_\_\_\_\_\_\_\_\_\_\_\_\_\_\_

Obrazac 3.

OBRAZAC VOLONTERSKE ISKAZNICE

PRILOG 4.

POSTUPAK ODABIRA, EDUKACIJE I ORGANIZACIJE RADA VOLONTERA KOJI VOLONTIRAJU U ODJELU ZA
 PODRŠKU ŽRTVAMA I SVJEDOCIMA

(1) Poslovi službenika Odjela vezani uz odabir, edukaciju i organizaciju rada volontera

1. regrutacija, odabir, edukacija i koordinacija rada volontera

2. organiziranje i provođenje osnovne i tematskih edukacija (u suradnji s ministarstvom nadležnim za poslove pravosuđa i organizacijama civilnog društva te drugim organizacijama s kojima Odjel surađuje) sukladno zahtjevima poslova koje volonteri obavljaju

3. izrada uputa za rad i upoznavanje volontera s pravima i obvezama sukladno propisima o volonterstvu i ugovoru o volontiranju

4. pribavljanje pisane suglasnosti volontera u svrhu pribavljanja posebnog uvjerenja o podacima iz kaznene evidencije

5. pribavljanje posebnog uvjerenja o podacima iz kaznene evidencije za volontera

6. pribavljanje izjave o povjerljivosti/pisane suglasnosti o korištenju osobnih podataka volontera u svrhu rada i promocije Odjela te nagrađivanja volontera

7. komunikacija s volonterima vezano za utvrđivanje rasporeda dežurstava, izrada rasporeda dežurstava volontera, te evidencija volonterskih sati

8. redovni nadzor i podrška volonterima u njihovu radu analizom dnevnika rada i organiziranjem redovnih sastanaka i supervizije (u suradnji s ministarstvom nadležnim za poslove pravosuđa), kao i svakodnevnim nadgledanjem njihova rada

9. izdavanje pisane potvrde o volontiranju, na zahtjevu volontera izdavanje propisane potvrde o kompetencijama stečenim volontiranjem, te prema zaslugama volontera izdavanje preporuke

10. podnošenje godišnjeg izvješća nadležnom tijelu, sukladno propisima o volonterstvu

11. tromjesečna dostava podataka ministarstvu nadležnom za poslove pravosuđa o volonterima i volonterskim satima

12. redovito popunjavanje baze podataka s podacima koji se odnose na odabir, edukaciju i organizaciju rada volontera uključujući detaljnu evidenciju volonterskih sati na način da se podaci za protekli mjesec unesu u roku od sljedećih pet radnih dana.

(2) Odjel može odrediti raspored dežurstva volontera na temelju procijenjene potrebe za podrškom.

(3) Ovisno o potrebi za angažiranjem volontera, sud periodično pokreće postupak selekcije i edukacije volontera promoviranjem rada Odjela na odgovarajućim studijima, te suradnjom s regionalnim volonterskim centrima, organizacijama civilnog društva i medijima.

(4) Osobe zainteresirane za volontiranje u Odjelu prijavljuju se ispunjavanjem Prijavnog obrasca koji je dostupan na internetskim stranicama ministarstva nadležnog za poslove pravosuđa i županijskih sudova.

(5) Osnovni uvjeti koje moraju zadovoljiti osobe koje žele volontirati u Odjelu su:

– punoljetnost

– hrvatsko državljanstvo

– da se protiv njih ne vodi kazneni postupak i da nisu pravomoćno osuđivane

– da su osnovno zdravstveno osigurane

– da imaju stečenu najmanje srednju stručnu spremu i najmanje godinu dana radnog iskustva, a za studente da imaju upisanu najmanje drugu godinu studija

– drugi uvjeti za volontiranje sukladno odredbama Zakona o volonterstvu.

(6) Uvjeti iz točke 5 alineja 3. i 4. dokazuju se uvjerenjem suda da se protiv osobe ne vodi kazneni postupak odnosno da nije pravomoćno osuđivana i važećom zdravstvenom iskaznicom.

(7) Prijavi za selekcijski postupak kandidati su dužni priložiti pisanu suglasnost za pribavljanje uvjerenja o podacima iz kaznene evidencije ministarstva nadležnog za poslove pravosuđa (obrazac 2).

(8) Volonter daje izjavu o povjerljivosti/pisanu suglasnost o korištenju osobnih podataka volontera u svrhu rada i promocije Odjela kao i nagrađivanja volontera temeljem Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka).

(9) Osobe koje zadovolje uvjete iz točke 5. pristupaju selekcijskom postupku koju provodi ispitna komisija.

(10) Ispitnu komisiju čine službenici Odjela, a prema potrebi i jedan predstavnik volontera i jedan službenik ministarstva nadležnog za poslove pravosuđa. Komisijom koju imenuje sud predsjedava službenik Odjela. Komisija donosi odluke većinom glasova.

(11) Tijekom selekcijskog postupka kod svakog kandidata procjenjuju se: komunikacijske i prezentacijske vještine, mogućnost rada u stresnim i emocionalno zahtjevnim situacijama, sklonost timskom radu, odgovornost i ozbiljnost, želja za stjecanjem novih znanja, vještina i iskustava, kreativnost u pronalaženju rješenja, pokazan interes za radom s osobama svih životnih dobi i socijalnih statusa, odgovarajuća motivacija za volontiranje u Odjelu.

(12) Kod kandidata se posebno vrednuju prethodno radno iskustvo koje uključuje rad s ljudima i volontersko iskustvo.

(13) Selekcijski postupak sastoji se od: analize sadržaja Prijavnog obrasca, selekcijskog intervjua, prema potrebi psihološkog testiranja, trodnevne osnovne edukacije, praktične pripreme za volontiranje, završnog razgovora u svrhu evaluacije selekcijskog postupka i prema potrebi radionice grupne psihološke procjene.

(14) Vještine i iskustva iz točke 11. utvrđuju se na selekcijskom intervjuu koji se provodi pomoću standardiziranog obrasca.

(15) Prema procjeni članova ispitne komisije, a u svrhu selekcije, može se provesti psihološko testiranje kandidata, koje provode službenici ministarstva nadležnog za poslove pravosuđa.

(16) Kandidate koji prema procjeni članova ispitne komisije posjeduju odgovarajuće vještine i iskustva Odjel će pozvati na sudjelovanje u trodnevnoj osnovnoj edukaciji, čije pohađanje je obavezno.

(17) Trodnevna osnovna edukacija obuhvaća pravni, psihološki i praktični aspekt podrške žrtvama i svjedocima.

(18) Edukaciju provode službenici Odjela u suradnji sa službenicima ministarstva nadležnog za poslove pravosuđa, a za pojedine tematske cjeline mogu se angažirati i drugi stručnjaci.

(19) Po završetku osnovne edukacije kandidati popunjavaju standardizirane evaluacijske obrasce.

(20) Ako službenici Odjela tijekom provođenja osnovne trodnevne edukacije procijene da kandidat nije u mogućnosti adekvatno udovoljiti zahtjevima volontiranja u Odjelu, o tome će obavijestiti kandidata u evaluacijskom razgovoru i završiti selekcijski postupak kao neuspješan.

(21) Nakon osnovne edukacije slijedi praktična priprema za volontiranje koja se provodi na način da kandidat sudjeluje u pružanju podrške uz mentorstvo službenika Odjela ili iskusnijeg volontera kako bi se kandidat osposobio za samostalno pružanje podrške.

(22) Trajanje praktične pripreme ovisi o procjeni službenika Odjela, a obuhvaća najmanje šest dolazaka i provedbu praktične pripreme u Odjelu tijekom jednog mjeseca, uključujući i obvezu praćenja sudskih rasprava.

(23) Ako službenici Odjela tijekom provođenja praktične pripreme procijene da kandidat nije u mogućnosti na odgovarajući način udovoljiti zahtjevima volontiranja u Odjelu, o tome će obavijestiti kandidata u evaluacijskom razgovoru i završiti selekcijski postupak kao neuspješan.

(24) Prema potrebi i procjeni službenika Odjela, a u svrhu dodatne selekcije kandidata, može se organizirati i radionica grupne psihološke procjene kandidata u suradnji sa službenicima ministarstva nadležnog za poslove pravosuđa ili organizacijama civilnog društva s kojima Odjel surađuje.

(25) S kandidatima koji su zadovoljili sve propisane uvjete, prije sklapanja ugovora o volontiranju obavlja se završni razgovor u svrhu evaluacije selekcijskog postupka, te procjene spremnosti i zainteresiranosti kandidata za volontiranje u Odjelu.

(26) Ugovorom o volontiranju volonteri se obvezuju na volontiranje u Odjelu u trajanju od najmanje šest mjeseci bez prekida.

(27) Ako je volonter zbog objektivnih razloga spriječen volontirati u kontinuitetu od neprekidno šest mjeseci, dužan je ponovno pohađati trodnevnu osnovnu edukaciju iz točke 17.

(28) Volonteri dolaze u sud u svrhu volontiranja u skladu sa svojim mogućnostima i slobodnim vremenom, ali najmanje jednom mjesečno u trajanju od najmanje tri sata, što su im službenici Odjela dužni osigurati.

(29) Volonteri su dužni sudjelovati u edukacijama na koje ih uputi Odjel.

(30) Volonteri su dužni voditi dnevnik rada i evidentirati vrijeme provedeno u sudu.

(31) Volonter koji ima Ugovor o volontiranju na jednome sudu, može uz pretpostavku postojanja potrebe za volontiranjem na drugom sudu, na temelju pisanog zahtjeva volontera te suglasnosti organizatora volontiranja i drugog suda s kojim nema Ugovor o volontiranju, volontirati i na drugom sudu.

Volonter kao i voditelj Odjela na drugom sudu na kojem volonter privremeno volontira, dužni su izvještavati organizatora volontiranja jednom mjesečno o broju volonterskih sati.

(32) Volonter koji je prošao selekcijski i edukacijski postupak u Odjelu za podršku žrtvama i svjedocima bilo kojeg županijskog ili općinskog suda u Republici Hrvatskoj od strane Odjela za podršku žrtvama i svjedocima i ministarstva nadležnog za poslove pravosuđa, može potpisati ugovor i s drugim sudom u Republici Hrvatskoj, a u svezi pružanja podrške žrtvama i svjedocima. U tom slučaju, volonter nije obvezan ponovno prolaziti selekcijski i edukacijski postupak ako se volontiranje odvijalo u periodu od šest mjeseci bez prekida.

(33) Odjel volonteru izdaje volontersku iskaznicu, koju izrađuje ministarstvo nadležno za poslove pravosuđa (obrazac 3) i koja predstavlja identifikacijski dokument kojim se volonteru omogućava neometano kretanje u zgradi suda.

(34) Ugovor o volontiranju prestaje volonteru koji nije volontirao u periodu duljem od šest mjeseci, a nije opravdao spriječenost za volontiranje, kao i u drugim slučajevima koje propisuje Zakon o volonterstvu.

(35) Po prestanku volontiranja Odjel volonteru izdaje potvrdu o volontiranju koja može biti u obliku volonterske knjižice ili drugog dokumenta sukladno odredbama Zakona o volonterstvu. Volonterske knjižice osigurava ministarstvo nadležno za poslove pravosuđa.

(36) Sukladno odredbama Zakona o volonterstvu Odjel na zahtjev volontera izdaje Potvrdu o kompetencijama stečenim volontiranjem.

(37) Na zahtjev volontera, Odjel može izdati preporuku volonteru prema individualnim zaslugama i ostvarenim rezultatima volontera.